               3.8.2010

               HU

               Az Európai Unió Hivatalos Lapja

               C 210/1

         Az Európai Külügyi Szolgálat szervezetének és működésének a megállapításáról szóló tanácsi határozat elfogadása
   2010/C 210/01

      Tervezet – A főképviselő
       (1)
      nyilatkozata a politikai elszámoltathatóságról

   Az Európai Parlamenthez fűződő viszonyában a főképviselő a külkapcsolatokért felelős korábbi biztos, a korábbi közös kül- és biztonságpolitikai főképviselő, valamint a Tanács rotációs rendszerű elnöksége által az előző jogalkotási ciklusban vállalt konzultációs, tájékoztatási és jelentéstételi kötelezettségekre épít. Szükség esetén ezeket a kötelezettségvállalásokat kiigazítják a parlament politikai ellenőrző szerepének és a főképviselő szerepének a Szerződésekben lefektetett, az EUSz. 36. cikke szerinti újradefiniálása fényében.
   E tekintetben:

               1.

               A KKBP-vel kapcsolatban az EUSz. 36. cikkének megfelelően a főképviselő kikéri az Európai Parlament véleményét e politika fő szempontjairól és alapvető választási lehetőségeiről. A KKBP területén a megbízatások és stratégiák elfogadása előtti valamennyi véleménycserére a megfelelő formában kerül sor, a megvitatott témák érzékenységének és bizalmasságának megfelelően. Ezzel összefüggésben megerősítik az AFET és a COBU elnökségeivel tartott közös egyeztető ülések gyakorlatát is. Az ezen üléseken adott tájékoztatás mindenekelőtt az EU költségvetéséből finanszírozott, jelenleg végrehajtott vagy előkészítés alatt álló KKBP-missziókhoz kapcsolódik majd. Szükség esetén a rendes ülések mellett további közös egyeztető ülésekre is sor kerülhet. Az EKSZ jelenléte (valamennyi ülésen) a Politikai és Biztonsági Bizottság elnöke mellett kiterjed majd a politikáért felelős magas rangú tisztviselőkre is.

               2.

               Az Európai Parlament és a Bizottság között a nemzetközi megállapodásokról szóló keretmegállapodásra irányuló, folyamatban lévő tárgyalások eredményeit a főképviselő értelemszerűen alkalmazni fogja a saját felelősségi körébe tartozó megállapodásokra is, amennyiben azokhoz a Parlament hozzájárulása szükséges. Az Európai Parlament az EUMSz. 218. cikkének (10) bekezdésével összhangban az eljárás minden szakaszában haladéktalan és teljes körű tájékoztatást kap, ideértve a KKBP terén létrejött megállapodásokat is.

               3.

               A főképviselő folytatja azt a gyakorlatot, hogy (az Európai Fejlesztési Alap kivételével) a pénzügyi eszközök stratégiai tervezési szakaszaira vonatkozó valamennyi dokumentumról mélyreható párbeszédet tart és megosztja azokat. Ugyanez vonatkozik a tagállamoknak az előkészítés szakaszában megküldött összes konzultációs dokumentumra is. Ezt a gyakorlatot a főképviselő oly módon folytatja, hogy az nem sérti az EUMSz. felhatalmazáson alapuló jogi aktusokról szóló 290. cikkének hatályáról és alkalmazási köréről zajló tárgyalások eredményét.

               4.

               A KBVP-missziókra és műveletekre vonatkozó bizalmas információk (a 2002-es intézményközi megállapodás által létrehozott európai parlamenti EBVP-különbizottságon keresztül történő) átadásának jelenlegi rendszere nem változik. A főképviselő emellett a szükséges ismeret elve alapján egyéb dokumentumokhoz is hozzáférést biztosíthat a KKBP területén más EP-képviselők számára, akik minősített dokumentumok esetén a vonatkozó szabályokkal összhangban megfelelő biztonsági átvilágításon estek át, amennyiben az érintett személyeknek biztosított hozzáférés – az AFET bizottság elnöke és szükség esetén az EP elnöke kérésére – intézményi funkciójuk gyakorlása érdekében szükséges. Ebben az összefüggésben a főképviselő felülvizsgálja és szükség esetén kiigazítja az Európai Parlament képviselőinek a biztonság- és védelempolitika területével kapcsolatos minősített dokumentumokhoz és adatokhoz való hozzáférésére vonatkozó hatályos rendelkezéseket (az EBVP-ről szóló 2002-es intézményközi megállapodást). E kiigazítás megtörténtéig a főképviselő olyan átmeneti intézkedéseket hoz, amelyeket szükségesnek ítél ahhoz, hogy az intézményi funkciót gyakorló, megfelelően kijelölt és bejelentett európai parlamenti képviselők könnyebben hozzáférhessenek a fenti információkhoz.

               5.

               Amennyiben kérés érkezik az Európai Parlamenttől, hogy a Parlament által stratégiai fontosságúnak tartott országokba vagy szervezetekbe delegált, újonnan kinevezett küldöttségvezetők posztjuk elfoglalása előtt véleménycsere céljából (amely nem egyenlő a meghallgatással) jelenjenek meg az AFET bizottság előtt, a főképviselő pozitív választ ad. Ugyanez vonatkozik az EU különleges képviselőire is. Ezekre a véleménycserékre a főképviselővel egyeztetett, a tárgyalt témák érzékenységének és bizalmasságának megfelelő formában kerül sor.

               6.

               Amennyiben a főképviselő nem tud részt venni az Európai Parlament valamely plenáris vitáján, helyettesítőként valamely uniós intézmény egyik tagját jelöli ki, aki a kizárólag vagy döntően a Bizottság hatáskörébe tartozó ügyek esetén valamelyik biztos, illetve a kizárólag vagy elsősorban a KKBP területéhez tartozó ügyek esetében pedig a Külügyek Tanácsának egyik tagja lesz. Ez utóbbi esetben a helyettes vagy a soros elnökségből, vagy az elnökségi trióból érkezik, a Tanács eljárási szabályzata 26. cikkének megfelelően. Az Európai Parlament tájékoztatást kap a főképviselő helyettesítésről szóló döntéséről.

               7.

               A főképviselő elő kívánja segíteni, hogy a küldöttségvezetők, az EU különleges képviselői, a KBVP-missziók vezetői és az EKSZ vezető tisztviselői rendszeres tájékoztatásnyújtás céljából megjelenjenek az illetékes parlamenti bizottságok és albizottságok előtt.

               8.

               A tagállamok által finanszírozott katonai KBVP-missziók esetében a tájékoztatás továbbra is az EBVP-ről szóló 2002-es intézményközi megállapodás szerinti parlamenti különbizottságon keresztül történik, az intézményközi megállapodás a fenti 4. pontban foglaltakkal összhangban történő esetleges felülvizsgálatának függvényében.

               9.

               Az Európai Parlamenttel a vonatkozó finanszírozási eszköz, az EIDHR feletti parlamenti költségvetési ellenőrzési joggal összhangban konzultációkra kerül majd sor a választási megfigyelő missziók meghatározásáról, tervezéséről és azok nyomon követéséről. Az EU főmegfigyelőinek kinevezése a választási megfigyelő misszió megkezdése előtt kellő időben, a Választási Koordinációs Csoporttal folytatott konzultációt követően történik.

               10.

               A főképviselő az 1. pontban említett kérdésekkel kapcsolatos kötelezettségvállalások alapján aktív szerepet fog játszani a költségvetési fegyelemről és a pénzgazdálkodás hatékonyságáról és eredményességéről szóló 2006-os intézményközi megállapodásban foglalt, a KKBP finanszírozására vonatkozó jelenlegi rendelkezések aktualizálásáról folytatandó, közelgő tanácskozásokon. A Lisszaboni Szerződés által bevezetett új költségvetési eljárás teljes mértékben alkalmazandó lesz a KKBP költségvetésére. A főképviselő törekszik majd arra, hogy a KKBP-költségvetés átláthatóbb legyen, többek között azáltal, hogy lehetővé válik a nagyobb KBVP-missziók (mint a jelenlegi afganisztáni, koszovói és grúziai missziók) megnevezése a költségvetésben, ugyanakkor megmarad a költségvetés rugalmassága és a már működő missziók fellépései folyamatosságának biztosítása.

      (1)  E nyilatkozat a „főképviselő” kifejezést az Európai Bizottság alelnöki, illetve a Külügyek Tanácsának elnöki tisztét is betöltő uniós külügyi és biztonságpolitikai főképviselő valamennyi megbízatására alkalmazza, az általa ellátott specifikus megbízatások szerinti egyes feladatkörök sérelme nélkül.


title: 2010/431/CFSP: A Politikai és Biztonsági Bizottság EULEX/1/2010 határozata ( 2010. július 27. ) az Európai Unió koszovói jogállamiság-missziója (EULEX KOSOVO) misszióvezetőjének kinevezéséről

text:
               4.8.2010

               HU

               Az Európai Unió Hivatalos Lapja

               L 202/10

         A POLITIKAI ÉS BIZTONSÁGI BIZOTTSÁG EULEX/1/2010 HATÁROZATA
   (2010. július 27.)
   az Európai Unió koszovói jogállamiság-missziója (EULEX KOSOVO) misszióvezetőjének kinevezéséről
   (2010/431/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió koszovói jogállamiság-missziójáról (EULEX KOSOVO) szóló, 2008. február 4-i 2008/124/KKBP tanácsi együttes fellépésre (1) és különösen annak 12. cikke (2) bekezdésére,
   mivel:

               (1)

               2008. február 4-én a Tanács elfogadta az Európai Unió koszovói EULEX KOSOVO jogállamiság-misszióját (a továbbiakban: EULEX KOSOVO) létrehozó 2008/124/KKBP együttes fellépést.

               (2)

               2010. június 8-án a Tanács elfogadta az EULEX KOSOVO 2012. június 14-ig történő meghosszabbításáról szóló 2010/322/KKBP határozatot (2).

               (3)

               A Politikai és Biztonsági Bizottság a 2008/124/KKBP együttes fellépés 12. cikkének (2) bekezdése értelmében és a Szerződés 38. cikkével összhangban felhatalmazást kap arra, hogy meghozza az EULEX KOSOVO politikai ellenőrzésére és stratégiai irányítására vonatkozó megfelelő határozatokat, beleértve a misszióvezető kinevezéséről szóló határozatot is,

         ELFOGADTA EZT A HATÁROZATOT:
   1. cikk
   Az Európai Unió koszovói jogállamiság-missziója (EULEX KOSOVO) misszióvezetőjének Xavier BOUT DE MARNHAC-ot nevezik ki 2010. október 15-i hatállyal.
   2. cikk
   Az Európai Unió koszovói jogállamiság-missziója (EULEX Kosovo) misszióvezetőjének kinevezéséről szóló, 2008. február 7-i EULEX/1/2008 politikai és biztonsági bizottsági határozat (3) hatályát veszti.
   3. cikk
   Ez a határozat az elfogadásának napján lép hatályba.
   Ez a határozat 2011. október 14-ig alkalmazandó.

      Kelt Brüsszelben, 2010. július 27-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 42., 2008.2.16., 92. o.

      (2)  HL L 145., 2010.6.11., 13. o.

      (3)  HL L 42., 2008.2.16., 99. o.


title: 2012/19/EU: A Tanács határozata ( 2011. december 16. ) a Venezuelai Bolivári Köztársaság lobogója alatt közlekedő hajók részére a Francia Guyana partjainál húzódó kizárólagos gazdasági övezet uniós vizein halászati lehetőségek engedélyezéséről szóló nyilatkozatnak az Európai Unió nevében történő jóváhagyásáról

text:
               10.1.2012

               HU

               Az Európai Unió Hivatalos Lapja

               L 6/8

         A TANÁCS HATÁROZATA
   (2011. december 16.)
   a Venezuelai Bolivári Köztársaság lobogója alatt közlekedő hajók részére a Francia Guyana partjainál húzódó kizárólagos gazdasági övezet uniós vizein halászati lehetőségek engedélyezéséről szóló nyilatkozatnak az Európai Unió nevében történő jóváhagyásáról
   (2012/19/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikke (3) bekezdésére, összefüggésben 218. cikke (6) bekezdésének b) pontjával,
   tekintettel az Európai Bizottság javaslatára,
   az Európai Parlamenttel történt konzultációt követően,
   mivel:

               (1)

               A Venezuelai Bolivári Köztársaság (a továbbiakban: Venezuela) lobogója alatt közlekedő halászhajók – a halászati erőforrások védelmére és kezelésére vonatkozó, jogilag kötelező erejű uniós aktusok tiszteletben tartásával – évtizedek óta tevékenységet folytatnak a Francia Guyana partjainál húzódó kizárólagos gazdasági övezet uniós vizein.

               (2)

               Francia Guyana feldolgozóipara függ e halászati hajók kirakodásaitól, és ezért ezen műveletek folytonosságát biztosítani kell.

               (3)

               E műveletek folytonosságának biztosítása érdekében az Uniónak Venezuelához címzett nyilatkozatot kell tennie, amelyben megerősíti, hogy a Venezuela lobogója alatt közlekedő, korlátozott számú halászhajó számára készen áll halászati engedélyt kiadni, feltéve, hogy azok betartják a vonatkozó, jogilag kötelező erejű uniós aktusokat,

         ELFOGADTA EZT A HATÁROZATOT:
   1. cikk
   A Venezuelai Bolivári Köztársaságnak címzett, a Venezuelai Bolivári Köztársaság lobogója alatt közlekedő halászhajók részére a Francia Guyana partjainál húzódó kizárólagos gazdasági övezet uniós vizein halászati lehetőségek engedélyezéséről szóló nyilatkozatot (a továbbiakban: nyilatkozat) az Európai Unió nevében a Tanács jóváhagyja.
   A nyilatkozat szövegét csatolták e határozathoz.
   2. cikk
   A Tanács elnöke felhatalmazást kap arra, hogy a kijelölje az(oka)t a személy(ek)t, aki(k) jogosult(ak) e nyilatkozatról értesíteni a Venezuelai Bolivári Köztársaságot.
   3. cikk
   Ezen határozat elfogadásának napján lép hatályba.

      Kelt Brüsszelben, 2011. december 16-án.

            a Tanács részéről

            az elnök

         M. SAWICKI

      A Venezuelai Bolivári Köztársaságnak címzett nyilatkozat a Venezuelai Bolivári Köztársaság lobogója alatt közlekedő hajók részére a Francia Guyana partjainál húzódó kizárólagos gazdasági övezet uniós vizein halászati lehetőségek engedélyezéséről

                  1.

                  Az Európai Unió a Venezuelai Bolivári Köztársaság lobogója alatt közlekedő, korlátozott számú halászhajó számára arra vonatkozó halászati engedélyt ad ki, hogy az e nyilatkozatban meghatározott feltételek mellett halászatot folytassanak a Francia Guyana partjainál húzódó kizárólagos gazdasági övezet azon részén, amely az alapvonalaktól számított 12 tengeri mérföld széles sávon túl húzódik.

                  2.

                  A közösségi halászhajók közösségi vizeken kívül folytatott halászati tevékenységeinek engedélyezéséről és a harmadik országok hajóinak közösségi vizekhez való hozzáféréséről szóló, 2008. szeptember 29-i 1006/2008/EK tanácsi rendelet (1) 22. cikkével összhangban a Venezuelai Bolivári Köztársaság lobogója alatt közlekedő, engedéllyel rendelkező halászhajóknak az 1. pontban említett övezetben végzett halászat során meg kell felelniük az Európai Unió közös halászati politikája rendelkezéseinek az állománymegőrzési és ellenőrzési intézkedések tekintetében, valamint az Európai Unió fenti területen a halászati tevékenységekre irányadó egyéb rendelkezéseinek.

                  3.

                  A Venezuelai Bolivári Köztársaság lobogója alatt közlekedő, engedéllyel rendelkező halászhajók nevezetesen tiszteletben tartják egyebek mellett a halászható halállományokat, az engedéllyel rendelkező halászhajók maximális számát és a francia guyanai kikötőkben kirakodott fogások arányát meghatározó, vonatkozó európai uniós szabályokat és előírásokat.

                  4.

                  Azon jog sérelme nélkül, amely szerint visszavonható a Venezuelai Bolivári Köztársaság lobogója alatt közlekedő egyes halászhajók számára kiadott engedély, amennyiben azok nem tartják tiszteletben a vonatkozó európai uniós szabályokat vagy előírásokat, az Európai Unió egyoldalú nyilatkozat útján bármikor visszavonhatja a halászati lehetőségek engedélyezésére vonatkozóan e nyilatkozatban kifejezett kötelezettségvállalását.

         (1)  HL L 286., 2008.10.29., 33. o.


title: A Tanács határozata (1996. október 1.) az Európai Közösség és a Marokkói Királyság között levélváltás formájában létrejött, a Marokkóból származó kezeletlen olívaolaj Közösségbe történő behozatalára vonatkozó lefölözésből vagy vámból levonandó kiegészítő összeg 1994. január 1-jétől történő rögzítéséről szóló megállapodás megkötéséről

text:
Fontos jogi nyilatkozat

|

31996D0620

Hivatalos Lap L 277 , 30/10/1996 o. 0035 - 0035

		A Tanács határozata(1996. október 1.)az Európai Közösség és a Marokkói Királyság között levélváltás formájában létrejött, a Marokkóból származó kezeletlen olívaolaj Közösségbe történő behozatalára vonatkozó lefölözésből vagy vámból levonandó kiegészítő összeg 1994. január 1-jétől történő rögzítéséről szóló megállapodás megkötéséről(96/620/EK)AZ EURÓPAI KÖZÖSSÉGEK TANÁCSA,tekintettel az Európai Közösséget létrehozó szerződésre és különösen annak 113. cikkére, a 228. cikk (2) bekezdésének első mondatával összefüggésben,tekintettel az Európai Gazdasági Közösség és a Marokkói Királyság között létrejött együttműködési megállapodásra [1], amely 1978. november 1-jén lépett hatályba, és különösen az említett megállapodás B. mellékletére,tekintettel a Bizottság javaslatára,mivel az Európai Közösség és a Marokkói Királyság között levélváltás formájában létrejött, a Marokkóból származó, az 15091010, 15091090 és 15100010 KN-kód alá tartozó kezeletlen olívaolaj Közösségbe való behozatalára vonatkozó lefölözésből vagy vámból levonandó kiegészítő összeg rögzítéséről szóló megállapodást jóvá kell hagyni;mivel a közös agrárpolitika céljából alkalmazandó elszámolási egységről és átváltási árfolyamokról szóló, 1992. december 28-i 3813/92/EGK tanácsi rendelet [2] eltörli az 1995. január 31-éig a mezőgazdasági átváltási árfolyamokra alkalmazott 1,207509 helyesbítési tényező alkalmazását; mivel ezért az alkalmazandó mezőgazdasági átváltási árfolyamra vonatkozó meghatározó ügyleti tény figyelembevételével szükség van arra, hogy az 1995. január 31-én végződő, valamint az 1995. február 1-jétől kezdődő időszakra előírjanak egy összeget,A KÖVETKEZŐKÉPPEN HATÁROZOTT:1. cikkAz Európai Közösség és a Marokkói Királyság között levélváltás formájában létrejött, a Marokkóból származó kezeletlen olívaolaj Közösségbe való behozatalára vonatkozó lefölözésből vagy vámból levonandó kiegészítő összeg 1994. január 1-jétől történő rögzítéséről szóló megállapodást a Közösség nevében a Tanács jóváhagyja.A megállapodás szövegét csatolták e határozathoz.2. cikkA Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt.3. cikkEzt a rendeletet az Európai Közösségek Hivatalos Lapjában ki kell hirdetni.Kelt Luxembourgban, 1996. október 1-jén.a Tanács részérőlaz elnökD. Spring[1] HL L 264., 1978.9.27., 2. o.[2] HL L 387., 1992.12.31., 1. o. A legutóbb a 150/95/EK rendelettel (HL L 22., 1995.1.31., 1. o.) módosított rendelet.--------------------------------------------------


title: 2011/581/EU: Az Európai Parlament határozata ( 2011. május 10. ) az Európai Élelmiszerbiztonsági Hatóság 2009-es pénzügyi évre vonatkozó elszámolása lezárásáról

text:
               27.9.2011

               HU

               Az Európai Unió Hivatalos Lapja

               L 250/166

         AZ EURÓPAI PARLAMENT HATÁROZATA
   (2011. május 10.)
   az Európai Élelmiszerbiztonsági Hatóság 2009-es pénzügyi évre vonatkozó elszámolása lezárásáról
   (2011/581/EU)
   AZ EURÓPAI PARLAMENT,

               —

               tekintettel az Európai Élelmiszerbiztonsági Hatóság 2009-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Élelmiszerbiztonsági Hatóság 2009-es pénzügyi évre vonatkozó végleges éves beszámolójáról szóló jelentésére, a Hatóság válaszaival együtt (1),

               —

               tekintettel a Tanács 2011. február 15-i ajánlására (05892/2011 – C7-0052/2011),

               —

               tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Élelmiszerbiztonsági Hatóság létrehozásáról szóló 178/2002/EK európai parlamenti és tanácsi rendeletre (3) és különösen annak 44. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszerbiztonsági Bizottság véleményére (A7-0146/2011),

               1.

               jóváhagyja az Európai Élelmiszerbiztonsági Hatóság 2009-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Európai Élelmiszerbiztonsági Hatóság igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Jerzy BUZEK

            a főtitkár

         Klaus WELLE

      (1)  HL C 338., 2010.12.14., 108. o.

      (2)  HL L 248., 2002.9.16., 1. o.

      (3)  HL L 31., 2002.2.1., 1. o.

      (4)  HL L 357., 2002.12.31., 72. o.


title: 2007/172/EK: A Bizottság határozata ( 2007. március 19. ) a szakmai képesítések elismerésével foglalkozó koordinátorcsoport felállításáról

text:
               20.3.2007

               HU

               Az Európai Unió Hivatalos Lapja

               L 79/38

      A BIZOTTSÁG HATÁROZATA

   (2007. március 19.)
   a szakmai képesítések elismerésével foglalkozó koordinátorcsoport felállításáról
   (2007/172/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:

               (1)

               A Szerződés 3. cikke (1) bekezdésének c) pontja az Európai Közösség és a tagállamok feladatául tűzte ki a személyek és a szolgáltatások szabad mozgását gátló akadályok eltörlését. A tagállamok állampolgárai számára a szabad mozgás magában foglalja különösen annak lehetőségét, hogy valamely szakmát önálló vállalkozóként vagy alkalmazottként a szakmai képesítés megszerzésének helye szerinti tagállamtól eltérő tagállamban gyakoroljanak. Ezenkívül a Szerződés 47. cikkének célja, hogy biztosítsa a megfelelő képesítéssel rendelkező szakemberek szabad mozgását a képesítések vonatkozásában szabályozott szakmák területén.

               (2)

               A szakmai képesítések elismeréséről szóló, 2005. szeptember 7-i 2005/36/EK európai parlamenti és tanácsi irányelvet (1) azért fogadták el, hogy biztosítsák a megfelelő képesítéssel rendelkező szakemberek szabad mozgását olyan esetekben, amikor az adott szakma gyakorlásához való jogot a tagállamok szabályozzák a képesítések vonatkozásában. Az említett irányelv tizenöt hatályos irányelvet foglal egységes szerkezetbe, és célja a képesítések elismerésével kapcsolatban fennálló szabályok egyszerűsítése, valamint az ideiglenes szolgáltatásnyújtás további könnyítése. Az irányelv végrehajtása, valamint a képesítések vonatkozásában szabályozott szakmák területén a belső piac megvalósítása érdekében a Bizottságnak szüksége lehet tanácsadó szerv keretében működő szakértők szakértelmére.

               (3)

               Ezért helyénvaló szakértői csoportot felállítani a szakmai képesítések elismerése területén, valamint meghatározni feladatait és felépítését.

               (4)

               A szakértői csoportnak segítenie kell a belső piac megvalósítását a képesítések vonatkozásában szabályozott szakmák területén.

               (5)

               A szakmai képesítések elismerésével foglalkozó koordinátorcsoportnak a tagállamok által a 2005/36/EK irányelv alapján kijelölt nemzeti koordinátorokból kell állnia. Az említett irányelv szerint e koordinátorok feladata, hogy elősegítsék az irányelv egységes alkalmazását, valamint összegyűjtsék az alkalmazása szempontjából fontos valamennyi információt.

               (6)

               A 2001/844/EK, ESZAK, Euratom bizottsági határozat (2) mellékletében megállapított bizottsági biztonsági szabályok sérelme nélkül meg kell állapítani azokat a szabályokat, amelyek szerint a csoport tagjai információkat hozhatnak nyilvánosságra.

               (7)

               A csoport tagjaira vonatkozó személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell feldolgozni,

         A KÖVETKEZŐKÉPPEN HATÁROZOTT:
   1. cikk
   A szakmai képesítések elismerésével foglalkozó koordinátorcsoport
   E határozatnak az Európai Unió Hivatalos Lapjában való kihirdetése napjával létrejön a szakmai képesítések elismerésével foglalkozó koordinátorcsoport (a továbbiakban: a csoport).
   2. cikk
   Feladatok
   A csoport feladatai a következők:

               a)

               a tagállami hatóságok és a Bizottság közötti együttműködés kialakítása a szakmai képesítések elismerésével kapcsolatos kérdésekben;

               b)

               a képesítések vonatkozásában szabályozott szakmákra kiható politikák alakulásának figyelemmel kísérése;

               c)

               a 2005/36/EK irányelv végrehajtásának megkönnyítése mindenekelőtt hasznos dokumentumok, mint például értelmezési iránymutatások kidolgozásával;

               d)

               az előző pontokban említett területeken szerzett tapasztalatokkal és a bevált gyakorlattal kapcsolatos információcsere.

         3. cikk
   Konzultáció
   A Bizottság a 2005/36/EK irányelv végrehajtásával kapcsolatos bármely kérdésben, valamint általában – a képesítések vonatkozásában szabályozott szakmák területén – a belső piac megvalósításával kapcsolatos kérdésekben konzultálhat a csoporttal.
   4. cikk
   Összetétel – Kinevezés
   (1)   A csoport tagjai a tagállamok által a 2005/36/EK irányelv 56. cikkének (4) bekezdése szerint kijelölt koordinátorok.
   A tagállamok a csoportba ugyanennyi póttagot neveznek ki. A póttagok automatikusan helyettesítik a hiányzó tagokat.
   (2)   A csoport tagjai és póttagjai mindaddig hivatalban maradnak, amíg le nem váltják őket.
   (3)   A tagok nevének összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A csoport elnöki tisztét a Bizottság tölti be.
   (2)   A Bizottság egyetértésével és a csoport által meghatározott feladatkörrel a csoport meghatározott kérdések megvizsgálására alcsoportokat hozhat létre. Megbízatásuk teljesítésével az alcsoportokat feloszlatják.
   (3)   Amennyiben a Bizottság szükségesnek vagy hasznosnak ítéli, a Bizottság képviselője a napirenden szereplő témában járatos szakértőket vagy megfigyelőket hívhat meg a csoport munkájában, illetve az alcsoport tanácskozásain vagy munkájában való részvételre.
   Különösen az Európai Gazdasági Térség tagállamainak és Svájcnak a képviselői hívhatók meg megfigyelőként.
   (4)   A csoport vagy alcsoport tanácskozásain vagy munkájában való részvétel keretében szerzett információk nem terjeszthetők, amennyiben a Bizottság véleménye szerint ezen információk bizalmas kérdésekkel kapcsolatosak.
   (5)   A csoport és alcsoportjai a Bizottság által megállapított eljárásoknak és ütemtervnek megfelelően, általában a Bizottság épületeiben üléseznek. A titkársági feladatokat a Bizottság látja el.
   A megbeszélésekben érdekelt bizottsági tisztviselők is részt vehetnek a csoport és alcsoportjai ülésein.
   (6)   A csoport a Bizottság által elfogadott eljárási szabályzatminta alapján elfogadja eljárási szabályzatát.
   (7)   A Bizottság az adott dokumentum eredeti nyelvén az interneten vagy egyéb módon közzéteheti a csoport összefoglalóját, következtetését, illetve ennek részletét vagy munkadokumentumát.
   6. cikk
   Költségtérítés
   A csoport tevékenységeivel összefüggésben tagállamonként egy tag vagy póttag utazási költségeit a Bizottság a külső szakértők költségtérítéséről szóló szabályainak megfelelően megtéríti. A tagok/póttagok, szakértők és megfigyelők szolgálataikért nem részesülnek díjazásban.
   Az ülésekkel kapcsolatos kiadásokat azon éves költségvetés keretein belül térítik meg, amelyet a Bizottság illetékes osztálya különített el a csoport számára.

      Kelt Brüsszelben, 2007. március 19-én.

            a Bizottság részéről

         Charlie McCREEVY

            a Bizottság tagja

      (1)  HL L 255., 2005.9.30., 22. o. A 2006/100/EK irányelvvel (HL L 363., 2006.12.20., 141. o.) módosított irányelv.

      (2)  HL L 317., 2001.12.3., 1. o. A 2006/548/EK, Euratom határozattal (HL L 215., 2006.8.5., 38. o.) módosított határozat.

      (3)  HL L 8., 2001.1.12., 1. o.


title: A Tanács (EU) 2017/1190 határozata (2017. június 12.) az egyrészről az Európai Unió és tagállamai, másrészről a Svájci Államszövetség között létrejött, az európai műholdas navigációs programokról szóló együttműködési megállapodással létrehozott Európai Unió/Svájc GNSS-bizottságban az említett bizottság eljárási szabályzatának elfogadásával kapcsolatban az Európai Unió által képviselendő álláspontról

text:
               5.7.2017

               HU

               Az Európai Unió Hivatalos Lapja

               L 172/1

         A TANÁCS (EU) 2017/1190 HATÁROZATA
   (2017. június 12.)
   az egyrészről az Európai Unió és tagállamai, másrészről a Svájci Államszövetség között létrejött, az európai műholdas navigációs programokról szóló együttműködési megállapodással létrehozott Európai Unió/Svájc GNSS-bizottságban az említett bizottság eljárási szabályzatának elfogadásával kapcsolatban az Európai Unió által képviselendő álláspontról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 172. cikke első bekezdésére, összefüggésben annak 218. cikke (9) bekezdésével,
   tekintettel az Európai Bizottság javaslatára,
   mivel:

               (1)

               Az egyrészről az Európai Unió és tagállamai, másrészről a Svájci Államszövetség között létrejött, az európai műholdas navigációs programokról szóló együttműködési megállapodást (1) (a továbbiakban: a megállapodás) 2014. január 1-jétől ideiglenesen alkalmazzák az Unió hatáskörébe tartozó elemek tekintetében.

               (2)

               A megállapodás 20. cikke létrehozza az Európai Unió/Svájc GNSS-bizottságot (a továbbiakban: a vegyes bizottság), továbbá úgy rendelkezik, hogy a vegyes bizottságnak el kell fogadnia saját eljárási szabályzatát.

               (3)

               Helyénvaló ezért meghatározni a vegyes bizottság eljárási szabályzatának elfogadásával kapcsolatban az Unió által képviselendő álláspontot,

         ELFOGADTA EZT A HATÁROZATOT:
   1. cikk
   (1)   Az egyrészről az Európai Unió és tagállamai, másrészről a Svájci Államszövetség között létrejött, az európai műholdas navigációs programokról szóló együttműködési megállapodással létrehozott Európai Unió/Svájc GNSS-bizottságban (a továbbiakban: a vegyes bizottság) a vegyes bizottság eljárási szabályzatának elfogadása tekintetében az Unió nevében képviselendő álláspontnak a vegyes bizottság e határozathoz csatolt határozattervezetén kell alapulnia.
   (2)   A határozattervezet kisebb módosításairól a vegyes bizottságban részt vevő uniós képviselők újabb tanácsi határozat nélkül is megállapodhatnak.
   2. cikk
   Ez a határozat az elfogadásának napján lép hatályba.

      Kelt Luxembourgban, 2017. június 12-én.

            a Tanács részéről

            az elnök

         C. CAMILLERI

      (1)  HL L 15., 2014.1.20., 3. o.

      TERVEZET
      AZ EURÓPAI UNIÓ/SVÁJC GNSS-BIZOTTSÁG 1/2017 HATÁROZATA
      (…)
      az eljárási szabályzata elfogadásáról
      AZ EURÓPAI UNIÓ/SVÁJC GNSS-BIZOTTSÁG,
      tekintettel az egyrészről az Európai Unió és tagállamai, másrészről a Svájci Államszövetség között létrejött, az európai műholdas navigációs programokról szóló együttműködési megállapodásra és különösen annak 20. cikkére,
      mivel:

                  (1)

                  Az egyrészről az Európai Unió és tagállamai, másrészről a Svájci Államszövetség között létrejött, az európai műholdas navigációs programokról szóló együttműködési megállapodást (1) (a továbbiakban: a megállapodás) 2014. január 1-jétől ideiglenesen alkalmazzák a Svájci Államszövetség (a továbbiakban: Svájc) és az Unió között az Unió hatáskörébe tartozó elemek tekintetében.

                  (2)

                  A megállapodás 20. cikkének (2) bekezdésének megfelelően az Európai Unió/Svájc GNSS-bizottságnak (a továbbiakban: a vegyes bizottság) el kell fogadnia saját eljárási szabályzatát.

                  (3)

                  A megállapodás 20. cikkének (4) bekezdésének megfelelően a vegyes bizottság dönthet munkacsoportok, illetve szakértői csoportok felállításáról, amelyek segítik a vegyes bizottságot feladatainak végrehajtásában.

                  (4)

                  A megállapodás 27. cikkének (2) bekezdésének megfelelően a megállapodás ideiglenes alkalmazása során a vegyes bizottság Svájc és az Unió képviselőiből áll,

            ELFOGADTA EZT A HATÁROZATOT:
      Egyetlen cikk
      A vegyes bizottság elfogadja az e határozat mellékletében foglalt eljárási szabályzatát.

         Kelt Brüsszelben és Bernben, angol nyelven, […]-án/-én, illetve […]-án/-én.

               a vegyes bizottság részéről

               az elnök

               titkár az Európai Unió részéről

               titkár Svájc részéről

         (1)  HL L 15., 2014.1.20., 3. o.

         MELLÉKLET

            AZ EURÓPAI UNIÓ/SVÁJC GNSS-BIZOTTSÁG (VEGYES BIZOTTSÁG) ELJÁRÁSI SZABÁLYZATA

         1. cikk
         A vegyes bizottság összetétele
         (1)   A vegyes bizottság egyrészről az Európai Bizottság (a továbbiakban: Bizottság) és az Európai Unió tagállamai kormányainak képviselőiből, másrészről a Svájci Államszövetség (a továbbiakban: Svájc) szövetségi kormányának képviselőiből áll. A két félre a továbbiakban külön-külön mint félre, együttesen mint felekre történik utalás.
         (2)   A felek képviselőit más, a felek nevében eljáró tisztviselők is kísérhetik.
         (3)   A megállapodás ideiglenes alkalmazása alatt a vegyes bizottság egyrészről Svájc képviselőiből, valamint másrészről az Európai Unió képviselőiből áll.
         2. cikk
         Elnökség
         (1)   A felek a vegyes bizottság elnökségét tizenkét havonta felváltva látják el.
         A megállapodás hatálybalépésének naptári évében az elnökséget Svájc látja el.
         (2)   Az elnökséget ellátó fél kijelöli a vegyes bizottság elnöki tisztjét betöltő személyt és annak helyettesét.
         (3)   Az elnök irányítja a vegyes bizottság munkáját.
         (4)   A megállapodás ideiglenes alkalmazása során e cikk rendelkezéseit értelemszerűen kell alkalmazni.
         3. cikk
         Megfigyelők
         A vegyes bizottság a felek közös megegyezésével dönthet úgy, hogy szakértőket vagy más szervek képviselőit meghívja, hogy megfigyelőként részt vegyenek a vegyes bizottság ülésein abból a célból, hogy bizonyos témakörökben tájékoztatással szolgáljanak. A vegyes bizottság megállapodik arról, hogy e megfigyelők milyen feltételek mellett vehetnek részt az üléseken.
         4. cikk
         Titkárság
         (1)   Az Európai Bizottságnak és Svájc kormányának egy-egy tisztviselője együttesen a vegyes bizottság titkáraiként járnak el.
         (2)   A vegyes bizottság titkársága felel a felek közötti kommunikációért, beleértve a dokumentumok továbbítását is.
         (3)   A titkársági feladatok ellátásáért az elnökséget ellátó fél felelős.
         5. cikk
         A vegyes bizottság ülései
         (1)   A vegyes bizottság szükség szerint, főszabályként évente egy alkalommal ülésezik.
         Az elnök a felekkel való konzultáció után egy kölcsönösen egyeztetett időpontra és helyre összehívja a vegyes bizottság ülését. Telefon- vagy videokonferencia is tartható, ha a felek ebben állapodnak meg.
         Az elnök akár az Európai Unió, akár Svájc kérésére összehívja a vegyes bizottság rendkívüli ülését.
         A vegyes bizottság egy, a megállapodás 22. cikkének (2) bekezdése szerinti kérés benyújtásától számított 15 naptári napon belül összeül.
         (2)   Ha a felek másként nem állapodnak meg, a vegyes bizottság Brüsszelben vagy Svájcban ül össze attól függően, hogy az elnökséget melyik fél látja el.
         (3)   Az elnök az ülés előtt legalább 21 naptári nappal megküldi a felek képviselőinek az ülésre szóló meghívót, valamint a napirendtervezetet és az ülésre szánt dokumentumokat. A megállapodás 22. cikkének (2) bekezdésének megfelelően összehívott ülésekre szánt dokumentumokat az ülés előtt legalább hét naptári nappal meg kell küldeni a feleknek.
         (4)   Az elnök a felek beleegyezésével az adott ügy sajátosságaira való tekintettel lerövidítheti a (3) bekezdésben meghatározott határidőket.
         (5)   A feleknek az ülés előtt legalább hét naptári nappal tájékoztatniuk kell az elnököt a küldöttségük összetételéről.
         (6)   Ha a felek másképp nem döntenek, a vegyes bizottság ülései nem nyilvánosak.
         6. cikk
         Napirend
         (1)   Az elnök a titkárok közreműködésével elkészíti az egyes ülések tervezett napirendjét.
         (2)   Mindkét fél kérheti további napirendi pontok felvételét. Minden ilyen kérést megfelelően megindokolva, írásban, az ülés előtt legalább hét naptári nappal meg kell küldeni az elnöknek.
         (3)   A vegyes bizottság az ülés kezdetén elfogadja a napirendet.
         7. cikk
         A vegyes bizottság munkacsoportjai
         (1)   A megállapodás 20. cikke (4) bekezdésének megfelelően létrehozandó munkacsoportok, illetve szakértői csoportok összetételéről és működéséről a vegyes bizottság által megállapított megbízás alapján kell megállapodni.
         (2)   A munkacsoportok, illetve szakértői csoportok ezt az eljárási szabályzatot értelemszerűen alkalmazzák.
         (3)   A munkacsoportok, illetve szakértői csoportok a vegyes bizottság felügyelete alatt működnek, amelynek minden ülésük után jelentést nyújtanak be. Nem jogosultak határozatokat hozni, de ajánlásokat fogalmazhatnak meg a vegyes bizottság számára.
         (4)   Ezen eljárási szabályzat 8. cikkének megfelelően a vegyes bizottság dönthet úgy, hogy módosítja vagy megszünteti valamely munkacsoport, illetve szakértői csoport megbízását.
         8. cikk
         Határozatok és ajánlások
         (1)   A vegyes bizottság a megállapodásnak megfelelően a felek közös megegyezésével hoz határozatokat és fogalmaz meg ajánlásokat. A címük „határozat” vagy „ajánlás”, amelyet egy sorszám, az elfogadás időpontja és egy tárgymegjelölés követ.
         (2)   A vegyes bizottság határozatait és ajánlásait az elnök és a titkárok írják alá, és azokat meg kell küldeni a felek számára.
         (3)   Bármelyik fél dönthet úgy, hogy a vegyes bizottság által elfogadott határozatot vagy ajánlást közzéteszi a saját hivatalos lapjában. A felek értesítik egymást arról, ha szándékukban áll valamely határozatot vagy ajánlást közzétenni.
         (4)   A vegyes bizottság írásbeli eljárással is elfogadhatja határozatait és ajánlásait, amennyiben a felek erről állapodnak meg. Az írásbeli eljárás a titkárok közötti hivatalos jegyzékváltásból áll, akik a felek egyetértésével járnak el. E célból a javaslat szövegét ezen eljárási szabályzat 5. cikke alapján köröztetni kell egy, a javaslattal kapcsolatos fenntartások, illetve módosítások közlésére nyitva álló, 21 naptári napnál nem rövidebb határidő megjelölésével. Különleges körülményekre tekintettel az elnök a felekkel való egyeztetést követően lerövidítheti e határidőt. Miután megállapodtak az adott határozat vagy ajánlás szövegéről, azt az elnök és a titkárok aláírják.
         (5)   A vegyes bizottságnak a megállapodás I. mellékletét módosító határozatait a megállapodás hiteles nyelvein kell elfogadni.
         9. cikk
         Jegyzőkönyv
         (1)   A titkárság elkészíti az ülések jegyzőkönyvtervezetét. A tervezetnek tartalmaznia kell a meghozott határozatokat és a megfogalmazott ajánlásokat. A jegyzőkönyvtervezetet a vegyes bizottság elé kell terjeszteni elfogadásra. A vegyes bizottság általi elfogadást követően az elnök és a titkárok aláírják a jegyzőkönyvet.
         (2)   A jegyzőkönyvtervezetet az ülést követő 21 naptári napon belül el kell készíteni, és azt jóváhagyás céljából írásbeli eljárás útján vagy a vegyes bizottság következő ülésén kell a vegyes bizottság elé terjeszteni.
         10. cikk
         Titoktartás
         Amennyiben valamelyik fél bizalmasnak minősített információkat terjeszt a vegyes bizottság elé, a kérdéses információkat a másik félnek is akként kell kezelnie.
         11. cikk
         Költségek
         (1)   Mindkét fél maga viseli a vegyes bizottság, a munkacsoportok, illetve a szakértői csoportok ülésein való részvételével kapcsolatban felmerült költségeit.
         (2)   A vegyes bizottság szakértők kiküldetése esetén megegyezik a felmerülő költségek megosztásáról.
         (3)   Az ülések megrendezésével és a dokumentumok sokszorosításával kapcsolatos költségeket az ülést rendező fél viseli.
         12. cikk
         Levelezés
         A vegyes bizottság elnökének szóló vagy tőle származó leveleket a vegyes bizottság titkárságának kell küldeni.
         13. cikk
         Módosítás
         Ezen eljárási szabályzat a 8. cikknek megfelelően a vegyes bizottság határozata alapján módosítható.


title: 2008/270/EK,Euratom: A Tanács és a Bizottság határozata ( 2008. február 25. ) az egyrészről az Európai Közösségek és az Európai Atomenergia-közösség, másrészről a Svájci Államszövetség közötti tudományos és technológiai együttműködésről szóló megállapodásnak az Európai Közösség és az Európai Atomenergia-közösség nevében történő megkötéséről

text:
               28.3.2008

               HU

               Az Európai Unió Hivatalos Lapja

               L 86/25

      A TANÁCS ÉS A BIZOTTSÁG HATÁROZATA

   (2008. február 25.)
   az egyrészről az Európai Közösségek és az Európai Atomenergia-közösség, másrészről a Svájci Államszövetség közötti tudományos és technológiai együttműködésről szóló megállapodásnak az Európai Közösség és az Európai Atomenergia-közösség nevében történő megkötéséről
   (2008/270/EK, Euratom)
   AZ EURÓPAI UNIÓ TANÁCSA ÉS AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre és különösen annak 170. cikkére, összefüggésben a 300. cikk (2) bekezdése első albekezdésének első mondatával és a 300. cikk (3) bekezdésével,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               A Bizottság a Közösségek nevében tárgyalásokat folytatott az egyrészről az Európai Közösségek és az Európai Atomenergia-közösség, másrészről a Svájci Államszövetség közötti tudományos és technológiai együttműködési megállapodásról (a megállapodás), amely annak ideiglenes alkalmazásáról is rendelkezik.

               (2)

               A megállapodást a felek képviselői, annak későbbi időpontban való megkötésére figyelemmel 2007. június 25-én Luxembourgban aláírták.

               (3)

               A megállapodást jóvá kell hagyni,

         A KÖVETKEZŐKÉPPEN HATÁROZOTT:
   1. cikk
   Az egyrészről az Európai Közösségek és az Európai Atomenergia-közösség, másrészről a Svájci Államszövetség közötti tudományos és technológiai együttműködési megállapodás (2) az Európai Közösség és az Európai Atomenergia-közösség nevében jóváhagyásra kerül.
   2. cikk
   Az Európai Közösség nevében a Tanács elnöke és az Európai Atomenergia-közösség nevében a Bizottság elnöke megteszi a megállapodás 14. cikkében előírt értesítést.
   3. cikk
   (1)   A megállapodás a Svájccal 1999. június 21-én aláírt és a Svájci Államszövetséggel létrejött hét megállapodás megkötéséről szóló, 2002. április 4-i 2002/309/EK, Euratom tanácsi és – a tudományos és műszaki együttműködésről szóló megállapodás tekintetében – bizottsági határozattal (3) megkötött hét megállapodáshoz kapcsolódik.
   (2)   A megállapodás nem újítható meg, amennyiben az (1) bekezdésben említett megállapodások megszűnnek.

      Kelt Brüsszelben, 2008. február 25-én.

            a Tanács részéről

            az elnök

         A. VIZJAK

            a Bizottság részéről

            az elnök

         José Manuel BARROSO

      (1)  2007. október 23-i vélemény (a Hivatalos Lapban még nem tették közzé).

      (2)  HL L 189., 2007.7.20., 26. o.

      (3)  HL L 114., 2002.4.30., 1. o.


title: A Tanács 2008/617/IB határozata ( 2008. június 23. ) az Európai Unió tagállamainak különleges intervenciós egységei közötti együttműködés javításáról válsághelyzetekben

text:
               6.8.2008

               HU

               Az Európai Unió Hivatalos Lapja

               L 210/73

      A TANÁCS 2008/617/IB HATÁROZATA

   (2008. június 23.)
   az Európai Unió tagállamainak különleges intervenciós egységei közötti együttműködés javításáról válsághelyzetekben
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 30. cikkére, 32. cikkére, valamint 34. cikke (2) bekezdésének c) pontjára,
   tekintettel az Osztrák Köztársaság kezdeményezésére (1),
   tekintettel az Európai Parlament véleményére (2),
   mivel:

               (1)

               A Szerződés 29. cikke kimondja, hogy az Unió célja, hogy a büntetőügyekben folytatott rendőrségi és igazságügyi együttműködés területén a tagállamok közös fellépésének kidolgozásával biztosítsa a polgárok magas szintű biztonságát egy olyan térségben, amely a szabadságon, a biztonságon és a jog érvényesülésén alapul.

               (2)

               Az Európai Unió tagállamainak állam- és kormányfői 2004. március 25-i, a terrorizmus elleni szolidaritási nyilatkozatukban kinyilvánították azon határozott szándékukat, hogy a tagállamok minden rendelkezésükre álló eszközt mozgósítanak annak érdekében, hogy terrorista támadás esetén az érintett tagállamnak vagy csatlakozó államnak – politikai hatóságai kérésére – saját területén segítséget nyújtsanak.

               (3)

               A 2001. szeptember 11-i támadásokat követően a rendőrségi vezetők munkacsoportjának égisze alatt megindult az együttműködés a tagállamok valamennyi bűnüldöző hatóságának különleges intervenciós egységei között. „Atlasz” elnevezésű hálózatuk 2001 óta számos szemináriumot tartott, tanulmányt készített, tárgyi cserét és közös gyakorlatot hajtott végre.

               (4)

               Egyetlen tagállam sem rendelkezik a lehetséges, különleges beavatkozást igénylő, különleges vagy nagy horderejű válsághelyzetek hatékony kezeléséhez szükséges valamennyi eszközzel, erőforrással és szakértelemmel. Különös jelentősége van ezért annak, hogy minden tagállam kérhesse más tagállamok segítségét.

               (5)

               A különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozat (3) („prümi határozat”) és különösen annak 18. cikke szabályozza a nagy tömegeket vonzó eseményekkel és hasonló nagyszabású eseményekkel, valamint katasztrófákkal és súlyos balesetekkel kapcsolatos, tagállamok közötti rendőrségi segítségnyújtás formáit. Ez a határozat nem terjed ki a prümi határozat 18. cikkében meghatározott nagy tömegeket vonzó eseményekre, természeti katasztrófákra vagy súlyos balesetekre, de kiegészíti a prümi határozatnak a tagállamok közötti, egyéb helyzetekre – azaz személyekre, vagyontárgyakra, infrastruktúrára vagy intézményekre súlyos, közvetlen fizikai fenyegetést jelentő, ember által előidézett válsághelyzetekre, a különösen túszejtésre, repülőgép-eltérítésre és hasonló eseményekre – vonatkozó, különleges intervenciós egységek által történő rendőrségi segítségnyújtás formáit előirányzó rendelkezéseit.

               (6)

               Ezen jogi keret és az illetékes hatóságokat feltüntető összeállítás rendelkezésre állásával a tagállamok egy ilyen válsághelyzet esetén gyorsan reagálhatnak és időt takaríthatnak meg. Ezenkívül a tagállamoknak az ilyen válsághelyzetek és különösen a terrorcselekmények megelőzésére vonatkozó képességének és az azokra való reagálási képességének a megerősítése céljából alapvető fontosságú, hogy a különleges intervenciós egységek rendszeresen találkozzanak és közös képzéseket szervezzenek a kölcsönös tapasztalatok hasznosítása érdekében,

         A KÖVETKEZŐKÉPPEN HATÁROZOTT:
   1. cikk
   Tárgy
   Ez a határozat általános szabályokat és feltételeket állapít meg annak céljából, hogy egy adott tagállam különleges intervenciós egységei segítséget nyújthassanak és/vagy műveletet hajthassanak végre egy másik tagállam (a továbbiakban: a megkereső tagállam) területén abban az esetben, ha a megkereső tagállam erre az egységeket felkérte, azok pedig hozzájárultak ehhez valamely válsághelyzet megoldása érdekében. A megkereső tagállam és a megkeresett tagállam az e határozatot kiegészítő gyakorlati részletekről és végrehajtási rendelkezésekről közvetlenül állapodik meg.
   2. cikk
   Fogalommeghatározások
   E határozat alkalmazásában:

               a)

               „különleges intervenciós egység”: egy tagállam bármely olyan bűnüldöző egysége, amelynek szakterülete a válsághelyzetek kezelése;

               b)

               „válsághelyzet”: bármely olyan helyzet, amikor egy tagállam illetékes hatóságai joggal feltételezik, hogy egy bűncselekmény súlyos, közvetlen fizikai fenyegetést jelent az érintett tagállamban tartózkodó személyekre, az ott található vagyontárgyakra, infrastruktúrára vagy intézményekre, különösen pedig a terrorizmus elleni küzdelemről szóló, 2002. június 13-i 2002/475/IB tanácsi kerethatározat (4) 1. cikkének (1) bekezdésében említett helyzetek;

               c)

               „illetékes hatóság”: az a nemzeti hatóság, amely kérheti a különleges intervenciós egységek bevetését, illetve engedélyt adhat arra.

         3. cikk
   Segítségnyújtás más tagállam részére
   (1)   Az illetékes hatóságokhoz intézett – a segítség jellegét, valamint az ebből következő műveleti szükségleteket meghatározó – kérésben a tagállamok kérhetik, hogy valamely válsághelyzet megoldása érdekében igénybe vehessék egy másik tagállam különleges intervenciós egységeinek segítségét. A megkeresett tagállam illetékes hatósága e kérést elfogadhatja vagy elutasíthatja, vagy más jellegű segítséget ajánlhat fel.
   (2)   Az érintett tagállamok közötti megállapodás függvényében a segítségnyújtás állhat abból, hogy a megkeresett tagállam felszereléssel és/vagy szakértőkkel segíti a megkereső tagállamot, és/vagy annak területén műveletet hajt végre, szükség esetén fegyvereket használva.
   (3)   A megkereső tagállam területén végrehajtott műveletek esetén a segítséget nyújtó különleges intervenciós egység tisztviselői jogosultak arra, hogy a megkereső tagállam területén támogatói minőségben járjanak el és meghozzanak a kért segítség megadásához szükséges minden intézkedést, amennyiben:

               a)

               tevékenységüket a megkereső tagállam felelőssége, felügyelete és irányítása mellett végzik, a megkereső tagállam jogával összhangban; és

               b)

               a saját nemzeti joguk szerinti hatáskörük keretein belül járnak el.

         4. cikk
   Polgári jogi és büntetőjogi felelősség
   Amikor e határozat keretében egy tagállam tisztviselői egy másik tagállamon belül működnek és/vagy felszerelés használatára kerül sor, a prümi határozat 21. cikke (4) és (5) bekezdésében, valamint 22. cikkében megállapított, polgári jogi és büntetőjogi felelősségre vonatkozó rendelkezéseket kell alkalmazni.
   5. cikk
   Találkozók és közös képzések
   A részt vevő tagállamok biztosítják, hogy különleges intervenciós egységeik – amennyiben szükséges – találkozókat tartsanak és közös képzéseket és gyakorlatokat szervezzenek abból a célból, hogy megosszák egymással a válsághelyzetek kezelésére vonatkozó tapasztalataikat, szakértelmüket, valamint általános, gyakorlati és technikai jellegű információkat. E találkozók, képzések és gyakorlatok finanszírozhatók az Unió pénzügyi programjai által – az Európai Unió költségvetési támogatásából való részesülés céljára – kínált lehetőségek keretében. Ebben az összefüggésben az Unió elnökségét betöltő tagállam törekszik annak biztosítására, hogy sor kerüljön ilyen találkozókra, képzésekre és gyakorlatokra.
   6. cikk
   Költségek
   Az érintett tagállamok közötti eltérő megállapodás hiányában a megkereső tagállam viseli a megkeresett tagállam különleges intervenciós egységeinek a 3. cikk alkalmazásával kapcsolatosan felmerülő műveleti költségeit, beleértve a szállítási és szállásköltségeket.
   7. cikk
   Más jogi eszközökkel való kapcsolat
   (1)   A Szerződés VI. címe alapján elfogadott egyéb aktusokban, különösen a prümi határozatban vállalt kötelezettségeik sérelme nélkül:

               a)

               A tagállamok továbbra is alkalmazhatják a határokon átnyúló együttműködésre vonatkozó, 2008. június 23-án hatályban lévő két- vagy többoldalú megállapodásokat vagy szabályozásokat, amennyiben e megállapodások vagy szabályozások nem összeegyeztethetetlenek e határozat célkitűzéseivel.

               b)

               A tagállamok 2008. december 23. után köthetnek vagy hatályba léptethetnek a határokon átnyúló együttműködésre vonatkozó két- vagy többoldalú megállapodásokat vagy szabályozásokat, amennyiben ezek rendelkeznek e határozat céljainak kiterjesztéséről vagy kibővítéséről.

         (2)   Az (1) bekezdésben említett megállapodások és szabályozások nem érinthetik az e megállapodásokban és megegyezésekben nem részes tagállamokkal fennálló kapcsolatokat.
   (3)   A tagállamok az (1) bekezdésben említett megállapodásokról vagy szabályozásokról tájékoztatják a Tanácsot és a Bizottságot.
   8. cikk
   Záró rendelkezések
   A Tanács Főtitkársága összeállítja és naprakészen tartja a tagállamok azon illetékes hatóságainak jegyzékét, amelyek a 3. cikk szerinti segítséget kérhetnek és segítségnyújtásra engedélyt adhatnak.
   A Tanács Főtitkársága tájékoztatja az (1) bekezdésben említett hatóságokat az e cikk szerint összeállított jegyzéket érintő valamennyi változásról.
   9. cikk
   Hatálybalépés
   Ez a határozat 2008. december 23-án lép hatályba.

      Kelt Luxembourgban, 2008. június 23-án.

            a Tanács részéről

            az elnök

         I. JARC

      (1)  HL C 321., 2006.12.29., 45. o.

      (2)  A 2008. január 31-i vélemény (a Hivatalos Lapban még nem tették közzé).

      (3)  Lásd e Hivatalos Lap 1. oldalát.

      (4)  HL L 164., 2002.6.22., 3. o.


title: 2011/355/EU: A Tanács határozata ( 2011. június 9. ) a daktiloszkópiai adatokra vonatkozó, a Franciaországgal való automatizált adatcsere megindításáról

text:
               21.6.2011

               HU

               Az Európai Unió Hivatalos Lapja

               L 161/23

         A TANÁCS HATÁROZATA
   (2011. június 9.)
   a daktiloszkópiai adatokra vonatkozó, a Franciaországgal való automatizált adatcsere megindításáról
   (2011/355/EU)
   AZ EURÓPAI UNIÓ TANÁCSA,
   tekintettel a terrorizmus és a különösen a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozatra (1) és különösen annak 25. cikkére,
   tekintettel a 2008/615/IB határozat végrehajtásáról szóló, 2008. június 23-i 2008/616/IB tanácsi határozatra (2) és különösen annak 20. cikkére és mellékletének 4. fejezetére,
   mivel:

               (1)

               Az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt, átmeneti rendelkezésekről szóló jegyzőkönyv alapján az uniós intézmények, szervek és hivatalok által a Lisszaboni Szerződés hatálybalépése előtt elfogadott jogi aktusok joghatása mindaddig fennmarad, amíg azokat a Szerződések alapján hatályon kívül nem helyezik, semmisnek nem nyilvánítják, vagy nem módosítják.

               (2)

               Ennek megfelelően a 2008/615/IB határozat 25. cikke alkalmazandó, és a Tanácsnak egyhangúlag határoznia kell arról, hogy a tagállamok végrehajtották-e az említett határozat 6. fejezetének rendelkezéseit.

               (3)

               A 2008/616/IB határozat 20. cikke úgy rendelkezik, hogy a Tanács a 2008/615/IB határozat 25. cikkének (2) bekezdésében említettek szerinti határozatokat egy kérdőíven alapuló értékelő jelentés alapján hozza meg. A 2008/615/IB határozat 2. fejezetének megfelelően végzett automatizált adatcsere tekintetében az értékelő jelentés ezenkívül értékelő látogatáson és kísérleti adatcserén alapul.

               (4)

               A 2008/616/IB határozat melléklete 4. fejezetének 1.1. pontja szerint a megfelelő tanácsi munkacsoportok által összeállított kérdőív valamennyi automatizált adatcserére vonatkozik, és amint egy tagállam úgy véli, hogy az adott adatkategória tekintetében teljesíti az adatcsere előfeltételeit, ki kell töltenie a kérdőívet.

               (5)

               Franciaország kitöltötte az adatvédelemre vonatkozó kérdőívet és a daktiloszkópiai adatok cseréjére vonatkozó kérdőívet.

               (6)

               Franciaország Spanyolország, Németország és Luxemburg részvételével sikeres kísérleti adatcserét hajtott végre.

               (7)

               Franciaországban értékelő látogatásra is sor került, és erről a spanyol/német/luxemburgi értékelő csoport értékelő jelentést készített, amelyet elküldött az érintett tanácsi munkacsoportnak.

               (8)

               A daktiloszkópiai adatokra vonatkozó kérdőív, értékelő látogatás és kísérleti adatcsere eredményeit összegző, átfogó értékelő jelentést benyújtották a Tanácsnak,

         ELFOGADTA EZT A HATÁROZATOT:
   1. cikk
   A daktiloszkópiai adatok automatizált keresése tekintetében Franciaország maradéktalanul végrehajtotta a 2008/615/IB határozat 6. fejezetében foglalt, az adatvédelemre vonatkozó általános rendelkezéseket, és e határozat hatálybalépésének napjától jogosult a személyes adatoknak az említett határozat 9. cikke szerinti átvételére és átadására.
   2. cikk
   Ez a határozat az elfogadásának napján lép hatályba.

      Kelt Luxembourgban, 2011. június 9-én.

            a Tanács részéről

            az elnök

         PINTÉR S.

      (1)  HL L 210., 2008.8.6., 1. o.

      (2)  HL L 210., 2008.8.6., 12. o.


title: 2013/744/EU: A Tanács határozata ( 2013. december 9. ) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései tekintetében az Európai Unió nevében történő aláírásáról

text:
               12.12.2013

               HU

               Az Európai Unió Hivatalos Lapja

               L 333/73

         A TANÁCS HATÁROZATA
   (2013. december 9.)
   az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései tekintetében az Európai Unió nevében történő aláírásáról
   (2013/744/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak a 218. cikke (5) bekezdésével együtt értelmezett 82. cikkének (1) bekezdésére, 83. cikkére és 87. cikkének (2) bekezdésére,
   tekintettel az Európai Bizottság javaslatára,
   mivel:

               (1)

               A Tanács 1999. október 22-én felhatalmazta a Bizottságot arra, hogy az Egészségügyi Világszervezet (WHO) keretében a dohányzás visszaszorításáról szóló keretegyezményről és a kapcsolódó jegyzőkönyvekről tárgyaljon. Ezt a felhatalmazást a Tanács 2001. április 21-én, valamint a dohánytermékek illegális kereskedelmének felszámolásáról szóló jegyzőkönyv (a továbbiakban: a jegyzőkönyv) tekintetében 2007. december 20-án módosította. A Bizottság a Tanács által elfogadott tárgyalási irányelveknek megfelelően tárgyalásokat folytatott, amelyek a WHO-nak a dohányzás visszaszorításáról szóló keretegyezménye részes feleinek 2012. november 12-én Szöulban (Koreai Köztársaság) tartott ötödik konferenciáján a jegyzőkönyv elfogadásával sikeresen lezárultak.

               (2)

               A dohányzás visszaszorításáról szóló keretegyezménynek a Közösség nevében történő megkötését a 2004/513/EK tanácsi határozat (1) hagyta jóvá, ami előfeltétele annak, hogy az Európai Unió a jegyzőkönyv részes felévé váljon.

               (3)

               A jegyzőkönyv jelentősen hozzájárul azokhoz a nemzetközi erőfeszítésekhez, amelyek az illegális dohánytermék-kereskedelem valamennyi formájának felszámolását célozzák, ami fontos szerepet játszik a dohányzás visszaszorításában.

               (4)

               A jegyzőkönyv kötelezettségeket ír elő a részes felek számára a büntetőügyekben folytatott igazságügyi együttműködés, a bűncselekmények fogalommeghatározása és a rendőrségi együttműködés tekintetében. Következésképp ezek a rendelkezések az Európai Unió működéséről szóló szerződés harmadik része V. címének a hatálya alá tartoznak.

               (5)

               Mivel a jegyzőkönyv az Unió hatáskörébe tartozó kérdésekkel foglalkozik, azt – feltételezve a későbbi megkötését – az Unió nevében kell aláírni.

               (6)

               A jegyzőkönyv aláírásával az Unió nem fog megosztott hatásköröket gyakorolni, ezért a tagállamok hatásköre megmarad a jegyzőkönyvben szereplő azon területeken, amelyek nem érintenek közös szabályokat, illetve nem módosítják azok hatályát.

               (7)

               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló (21.) jegyzőkönyv 1. és 2. cikkével összhangban, és az említett jegyzőkönyv 4. cikkének sérelme nélkül, e tagállamok nem vesznek részt ennek a határozatnak az elfogadásában, az rájuk nézve nem kötelező és nem alkalmazandó.

               (8)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.

               (9)

               Ezzel a határozattal párhuzamosan sor kerül a jegyzőkönyvnek – a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései kivételével – az Unió nevében történő aláírásáról szóló külön határozatnak (2) az elfogadására,

         ELFOGADTA EZT A HATÁROZATOT:
   1. cikk
   A WHO-nak a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései tekintetében történő aláírását – feltételezve az említett jegyzőkönyv megkötését – a Tanács jóváhagyja (3).
   2. cikk
   A Tanács elnöke felhatalmazást kap, hogy kijelölje a jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései tekintetében az Unió nevében történő aláírására jogosult személy(eke)t.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2013. december 9-én.

            a Tanács részéről

            az elnök

         A. PABEDINSKIENĖ

      (1)  A Tanács 2004. június 2-i 2004/513/EK határozata (a WHO Dohányzás-ellenőrzési Keretegyezményének elfogadásáról (HL L 213., 2004.6.15., 8. o.).

      (2)  A Tanács 2013. december 9-i 2013/745/EU határozata az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel, a bűncselekmények fogalommeghatározásával és a rendőrségi együttműködéssel kapcsolatos kötelezettségekre vonatkozó rendelkezései kivételével, az Európai Unió nevében történő aláírásáról (Lásd e Hivatalos Lap 75. oldalát).

      (3)  A jegyzőkönyv szövegét a megkötéséről szóló határozattal együtt teszik közzé.


title: A Tanács (EU) 2015/190 határozata ( 2015. február 5. ) a Régiók Bizottsága tagjainak és póttagjainak a 2015. január 26-tól 2020. január 25-ig tartó időszakra történő kinevezéséről

text:
               7.2.2015

               HU

               Az Európai Unió Hivatalos Lapja

               L 31/25

         A TANÁCS (EU) 2015/190 HATÁROZATA
   (2015. február 5.)
   a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 300. cikke (3) bekezdésére és 305. cikkére,
   tekintettel a Régiók Bizottsága összetételének megállapításáról szóló, 2014. december 16-i 2014/930/EU tanácsi határozatra (1),
   tekintettel az egyes tagállamok által benyújtott javaslatokra,
   mivel:

               (1)

               A Szerződés 300. cikkének (3) bekezdése előírja, hogy a Régiók Bizottságának tagjai és póttagjai – a regionális vagy helyi testületi képviselőségen túl – valamely regionális vagy helyi testületben választással nyert képviselői megbízatással rendelkezzenek, vagy valamely választott testületnek politikai felelősséggel tartozzanak.

               (2)

               A Szerződés 305. cikke értelmében a Régiók Bizottsága tagjait és azonos számú póttagjait a Tanács nevezi ki öt évre, az egyes tagállamok javaslatai alapján.

               (3)

               A Régiók Bizottsága tagjainak és póttagjainak hivatali ideje 2015. január 25-én lejárt, ezért ki kellett nevezni a Régiók Bizottsága új tagjait és póttagjait.

               (4)

               A Tanács 2015. január 26-án elfogadta a belga, a bolgár, a cseh, a dán, az észt, az ír, a görög, a spanyol, a francia, a horvát, az olasz, a ciprusi, a lett, a litván, a luxemburgi, a magyar, a máltai, a holland, az osztrák, a portugál, a román, a szlovén, a szlovák, a finn és a svéd kormány által javasolt tagoknak és póttagoknak a német kormány által javasolt 23 tagnak és 23 póttagnak, valamint a lengyel kormány által javasolt 18 tagnak és 16 póttagnak a 2015. január 26-tól2020. január 25-ig tartó időszakra történő kinevezéséről szóló 2015/116/EU határozatot (2). Azok a tagok és póttagok, akiknek a jelöléséről 2015. január 22-ig nem tájékoztatták a Tanácsot, nem kerülhettek bele a 2015/116/EU határozatba.

               (5)

               2015. február 2-án benyújtották a Tanácsnak a brit kormány által javasolt tagokat és póttagokat tartalmazó listát, 2015. február 3-án pedig a német kormány által javasolt 1 tagot és 1 póttagot tartalmazó listát. Ezeket a tagokat és póttagokat ugyanarra a 2015. január 26-tól2020. január 25-ig tartó időszakra kell kinevezni, mint a 2015/116/EU határozattal kinevezett tagokat és póttagokat. Ezt a határozatot ezért visszamenőleges hatállyal, 2015. január 26-tól kell alkalmazni. A Régiók Bizottsága fennmaradó tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló harmadik határozat elfogadására egy későbbi időpontban kerül majd sor,

         ELFOGADTA EZT A HATÁROZATOT:
   1. cikk
   A Tanács a 2015. január 26-tól2020. január 25-ig tartó időszakra a Régiók Bizottsága tagjaivá, illetve póttagjaivá az alábbi személyeket nevezi ki:

               —

               taggá azokat a személyeket, akiknek a tagállamok szerinti listája az I. mellékletben szerepel,

               —

               póttaggá azokat a személyeket, akiknek a tagállamok szerinti listája a II. mellékletben szerepel.

         2. cikk
   Ez a határozat az elfogadásának napján lép hatályba.
   Ezt a határozatot 2015. január 26-tól kell alkalmazni.

      Kelt Brüsszelben, 2015. február 5-én.

            a Tanács részéről

            az elnök

         E. RINKĒVIČS

      (1)  HL L 365., 2014.12.19., 143. o.

      (2)  A Tanács (EU) 2015/116 határozata (2015. január 26.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      I. MELLÉKLET

         ПРИЛОЖЕНИЕ I – ANEXO I – PŘÍLOHA I – BILAG I – ANHANG I – I LISA – ΠΑΡΑΡΤΗΜΑ Ι – ANNEX I – ANNEXE I – PRILOG I – ALLEGATO I – I PIELIKUMS – I PRIEDAS – I. MELLÉKLET – ANNESS I – BIJLAGE I – ZAŁĄCZNIK I – ANEXO I – ANEXA I – PRÍLOHA I – PRILOGA I – LIITE I – BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

      DEUTSCHLAND
      Frau Marion WALSMANN
      Mitglied des Thüringer Landtags
      UNITED KINGDOM

                  Cllr Stephen ALAMBRITIS
                  LEADER of London Borough of Merton

                  Mr Michael ANTONIW
                  Assembly Member for Pontypridd

                  Cllr Sir Albert BORE
                  Member of Birmingham City Council

                  Cllr Robert Charles BRIGHT
                  LEADER of Newport City Council

                  Cllr Anthony Gerard BUCHANAN
                  Councillor East Renfrewshire Council

                  Cllr Joseph COONEY
                  LEADER of Pendle Council

                  Cllr Andrew Varah COOPER
                  Member of Kirklees Council

                  Cllr Trevor CUMMINGS
                  Member of Ards Borough Council

                  Mr Jeremy Roger EVANS
                  Assembly Member Greater London Authority

                  Ms Megan FEARON
                  Member of the Northern Ireland Assembly

                  Ms Patricia Josephine FERGUSON
                  Constituency member for Glasgow Maryhill & Springburn

                  Cllr Robert Ian Neilson GORDON
                  Member of Hertfordshire Council

                  Cllr Judith HUGHES
                  Member of Kirklees Council

                  Cllr Gordon Charles KEYMER
                  LEADER of Tandridge District Council

                  Cllr Margaret Ann LISHMAN
                  Member of Burnley Council

                  Cllr Cormack MCCHORD
                  Councillor for Stirling

                  Mr William Stewart MAXWELL
                  MSP for West of Scotland

                  Cllr Kevin PEEL
                  Member of Manchester City Council

                  Cllr Dorothy SHARPE
                  Member of East Riding of Yorkshire Council

                  Cllr Jill SHORTLAND
                  Member of Somerset Council

                  Cllr Harvey SIGGS
                  Member of Mendip Council

                  Cllr Judith Anne WALLACE
                  Member of North Tyneside Council

                  Cllr Paul WATSON
                  LEADER, Sunderland Council

                  Cllr Emily WESTLEY
                  Member of Hastings Council

      II. MELLÉKLET

         ПРИЛОЖЕНИЕ II – ANEXO II – PŘÍLOHA II – BILAG II – ANHANG II – II LISA – ΠΑΡΑΡΤΗΜΑ IΙ – ANNEX II – ANEXE II – PRILOG II – ALLEGATO II – II PIELIKUMS – II PRIEDAS – II. MELLÉKLET – ANNESS II – BIJLAGE II – ZAŁĄCZNIK II – ANEXO II – ANEXA II – PRÍLOHA II – PRILOGA II – LIITE II – BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

      DEUTSCHLAND
      Frau Dorothea MARX
      Mitglied des Thüringer Landtags
      UNITED KINGDOM

                  Cllr Sanchia ALASIA
                  Member of London Borough of Barking & Dagenham

                  Ms Jennette ARNOLD
                  Assembly Member Greater London Authority

                  Cllr Shurma BATSON
                  Member of Stevenage Council

                  Cllr Zahid Mehmood CHAUHAN
                  Member of Oldham Council

                  Cllr John Paul FINDLOW
                  Member of Cheshire East Council

                  Cllr Gillian FORD
                  Member of London Borough of Havering

                  Cllr Barbara GRANT
                  East Renfrewshire Council

                  Cllr Suzanne Ellen GROCOTT
                  Member of London Borough of Merton

                  Cllr Arnold HATCH
                  Member of Craigavon Borough Council

                  Cllr Doreen HUDDART
                  Member of Newcastle City Council

                  Cllr Ronald Arvon HUGHES
                  Member of Conwy County Borough Council

                  Mr James Robert HUME
                  Regional List member for South of Scotland

                  Cllr Imran HUSSAIN
                  Member of Bradford Council

                  Cllr Geoffrey KNIGHT
                  Member of Lancaster Council

                  Sir James Angus Rhoderick MCGRIGOR
                  Regional List Member for the Highlands and Islands

                  Mr Fearghal MCKINNEY
                  Member of the Northern Ireland Assembly

                  Cllr Robert John PRICE
                  LEADER of Oxford Council

                  Cllr Gary ROBINSON
                  LEADER Shetland Islands Council

                  Cllr Linda ROBINSON
                  Member of Wychavon Council

                  Cllr Sarah Elizabeth RUSSELL
                  Member of Derby Council

                  Cllr David SHAKESPEARE
                  Member of Wycombe Council

                  Mr Rhodri Glyn THOMAS
                  Assembly Member for Carmarthen East and Dinefwr

                  Cllr Kay TWITCHEN
                  Member of Essex County Council

                  Cllr Martin John Beresford VEAL
                  Chairman, Bath & North East Somerset Council


title: A Politikai és Biztonsági Bizottság EUSEC/1/2008 határozata ( 2008. február 12. ) a Kongói Demokratikus Köztársaság biztonsági ágazatának reformja terén folytatott európai uniós tanács- és segítségnyújtási misszió (EUSEC RD Congo) misszióvezetőjének kinevezéséről

text:
               29.2.2008

               HU

               Az Európai Unió Hivatalos Lapja

               L 56/63

      A POLITIKAI ÉS BIZTONSÁGI BIZOTTSÁG EUSEC/1/2008 HATÁROZATA

   (2008. február 12.)
   a Kongói Demokratikus Köztársaság biztonsági ágazatának reformja terén folytatott európai uniós tanács- és segítségnyújtási misszió (EUSEC RD Congo) misszióvezetőjének kinevezéséről
   (2008/171/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke (3) bekezdésére,
   tekintettel a Kongói Demokratikus Köztársaság biztonsági ágazatának reformja keretében az Európai Unió tanács- és segítségnyújtási missziójáról (EUSEC RD Congo) szóló, 2007. június 12-i 2007/406/KKBP tanácsi együttes fellépésre (1) és különösen annak 8. cikkére,
   mivel:

               (1)

               A 2007/406/KKBP együttes fellépés 8. cikke értelmében a Tanács felhatalmazta a Politikai és Biztonsági Bizottságot (PBB) további határozatok meghozatalára a misszióvezető kinevezésére vonatkozóan.

               (2)

               A 2007/406/KKBP együttes fellépés 5. cikkének megfelelően Pierre Michel JOANA-t nevezték ki a Kongói Demokratikus Köztársaság biztonsági ágazatának reformja terén folytatott európai uniós tanács- és segítségnyújtási misszió misszióvezetőjének.

               (3)

               2007. december 19-én Pierre Michel JOANA benyújtotta lemondását mint misszióvezető.

               (4)

               A főtitkár/főképviselő javasolta Michel SIDO kinevezését a Kongói Demokratikus Köztársaság biztonsági ágazatának reformja terén folytatott európai uniós tanács- és segítségnyújtási misszió új misszióvezetőjének,

         A KÖVETKEZŐKÉPPEN HATÁROZOTT:
   1. cikk
   A Politikai és Biztonsági Bizottság Michel SIDO-t nevezi ki a Kongói Demokratikus Köztársaság (KDK) biztonsági ágazatának reformja terén folytatott európai uniós tanács- és segítségnyújtási misszió misszióvezetőjének.
   2. cikk
   Ez a határozat 2008. március 1-jén lép hatályba.

      Kelt Brüsszelben, 2008. február 12-én.

            a Politikai és Biztonsági Bizottság részéről

            az elnök

         M. IPAVIC

      (1)  HL L 151., 2007.6.13., 52. o.


title: A Tanács (EU) 2016/2234 határozata (2016. november 21.) az Európai Unió és az afrikai és madagaszkári léginavigációs biztonsággal foglalkozó ügynökség (ASECNA) közötti, az ASECNA illetékességi területén a polgári légi közlekedés javára a műholdas navigáció fejlesztéséről és a kapcsolódó szolgáltatások nyújtásáról szóló együttműködési megállapodásnak az Unió nevében történő aláírásáról

text:
               13.12.2016

               HU

               Az Európai Unió Hivatalos Lapja

               L 337/1

         A TANÁCS (EU) 2016/2234 HATÁROZATA
   (2016. november 21.)
   az Európai Unió és az afrikai és madagaszkári léginavigációs biztonsággal foglalkozó ügynökség (ASECNA) közötti, az ASECNA illetékességi területén a polgári légi közlekedés javára a műholdas navigáció fejlesztéséről és a kapcsolódó szolgáltatások nyújtásáról szóló együttműködési megállapodásnak az Unió nevében történő aláírásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 172. cikkére, összefüggésben a 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               A Tanács 2014. szeptember 25-én felhatalmazta a Bizottságot, hogy az Unió nevében az EGNOS európai műholdas navigációs programra épülő műholdas pontosító rendszer (SBAS) szolgáltatásainak Afrikában történő nyújtására vonatkozó feltételek rögzítéséről szóló nemzetközi megállapodásra irányuló tárgyalásokat folytasson az afrikai és madagaszkári léginavigációs biztonsággal foglalkozó ügynökséggel.

               (2)

               E tárgyalások eredményeként az Európai Unió és az afrikai és madagaszkári léginavigációs biztonsággal foglalkozó ügynökség (ASECNA) közötti, az ASECNA illetékességi területén a polgári légi közlekedés javára a műholdas navigáció fejlesztéséről és a kapcsolódó szolgáltatások nyújtásáról szóló együttműködési megállapodást (a továbbiakban: a megállapodás) 2016. május 12-én parafálták.

               (3)

               A megállapodást alá kell írni,

         ELFOGADTA EZT A HATÁROZATOT:
   1. cikk
   A Tanács jóváhagyja az Európai Unió, másrészről az afrikai és madagaszkári léginavigációs biztonsággal foglalkozó ügynökség (ASECNA) közötti, az ASECNA illetékességi területén a polgári légi közlekedés javára a műholdas navigáció fejlesztéséről és a kapcsolódó szolgáltatások nyújtásáról szóló együttműködési megállapodásnak az Unió nevében történő aláírását.
   2. cikk
   A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eket), feltételezve annak megkötését.
   3. cikk
   Ez a határozat az elfogadásának napján lép hatályba.

      Kelt Brüsszelben, 2016. november 21-én.

            a Tanács részéről

            az elnök

         P. PLAVČAN


title: Az Európai Parlament (EU) 2016/1591 határozata (2016. április 28.) az innovatív gyógyszerek kutatására irányuló kezdeményezést megvalósító második közös vállalkozás (korábban az innovatív gyógyszerek kutatására irányuló kezdeményezést megvalósító közös vállalkozás) 2014-es pénzügyi évre szóló költségvetésének végrehajtására vonatkozó mentesítésről

text:
               14.9.2016

               HU

               Az Európai Unió Hivatalos Lapja

               L 246/411

         AZ EURÓPAI PARLAMENT (EU) 2016/1591 HATÁROZATA
   (2016. április 28.)
   az innovatív gyógyszerek kutatására irányuló kezdeményezést megvalósító második közös vállalkozás (korábban az innovatív gyógyszerek kutatására irányuló kezdeményezést megvalósító közös vállalkozás) 2014-es pénzügyi évre szóló költségvetésének végrehajtására vonatkozó mentesítésről
   AZ EURÓPAI PARLAMENT,

               —

               tekintettel az innovatív gyógyszerek kutatására irányuló kezdeményezést megvalósító második közös vállalkozás (korábban az innovatív gyógyszerek kutatására irányuló kezdeményezést megvalósító közös vállalkozás) 2014-es pénzügyi évre vonatkozó végleges éves beszámolójára,

               —

               tekintettel a Számvevőszéknek az innovatív gyógyszerek kutatására irányuló kezdeményezést megvalósító közös vállalkozás 2014-es pénzügyi évre vonatkozó éves beszámolójáról szóló jelentésre, a közös vállalkozás válaszaival együtt (1),

               —

               tekintettel a Számvevőszéknek a 2014-es pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

               —

               tekintettel a közös vállalkozás 2014-es pénzügyi évre szóló költségvetésének végrehajtására vonatkozó felelőssége alóli mentesítéséről szóló, 2016. február 12-i tanácsi ajánlásra (05587/2016 – C8-0056/2016),

               —

               tekintettel az Európai Unió működéséről szóló szerződés 319. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 209. cikkére,

               —

               tekintettel az innovatív gyógyszerek kutatására irányuló kezdeményezést megvalósító közös vállalkozás létrehozásáról szóló, 2007. december 20-i 73/2008/EK tanácsi rendeletre (4),

               —

               tekintettel az innovatív gyógyszerek kutatására irányuló kezdeményezést megvalósító második közös vállalkozás létrehozásáról szóló, 2014. május 6-i 557/2014/EU tanácsi rendeletre (5) és különösen annak 1. cikke (2) bekezdésére, valamint 12. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (6),

               —

               tekintettel az Európai Parlament és a Tanács 966/2012/EU, Euratom rendelete 209. cikkében említett, a köz- és magánszféra közötti partnerségre létrehozott szervek számára kidolgozott pénzügyiszabályzat-mintáról szóló, 2013. szeptember 30-i 110/2014/EU felhatalmazáson alapuló bizottsági rendeletre (7),

               —

               tekintettel eljárási szabályzata 94. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A8-0081/2016),

               1.

               mentesítést ad az innovatív gyógyszerek kutatására irányuló kezdeményezést megvalósító második közös vállalkozás (korábban az innovatív gyógyszerek kutatására irányuló kezdeményezést megvalósító közös vállalkozás) ügyvezető igazgatója számára a közös vállalkozás 2014-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az innovatív gyógyszerek kutatására irányuló kezdeményezést megvalósító második közös vállalkozás (korábban az innovatív gyógyszerek kutatására irányuló kezdeményezést megvalósító közös vállalkozás) ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételükről.

            az elnök

         Martin SCHULZ

            a főtitkár

         Klaus WELLE

      (1)  HL C 422., 2015.12.17., 61. o.

      (2)  HL C 422., 2015.12.17., 62. o.

      (3)  HL L 298., 2012.10.26., 1. o.

      (4)  HL L 30., 2008.2.4., 38. o.

      (5)  HL L 169., 2014.6.7., 54. o.

      (6)  HL L 357., 2002.12.31., 72. o.

      (7)  HL L 38., 2014.2.7., 2. o.


title: Az Európai Parlament határozata (2009. április 23.) a Eurojust 2007-es pénzügyi évre szóló költségvetésének végrehajtására vonatkozó mentesítésről

text:
               26.9.2009

               HU

               Az Európai Unió Hivatalos Lapja

               L 255/112

         AZ EURÓPAI PARLAMENT HATÁROZATA
   (2009. április 23.)
   a Eurojust 2007-es pénzügyi évre szóló költségvetésének végrehajtására vonatkozó mentesítésről
   (2009/643/EK)
   AZ EURÓPAI PARLAMENT,

               —

               tekintettel a Eurojust 2007-es pénzügyi évre vonatkozó végleges éves beszámolójára (1),

               —

               tekintettel a Számvevőszéknek a Eurojust 2007-es pénzügyi évre vonatkozó végleges éves beszámolójáról szóló jelentésére, a Eurojust válaszaival együtt (2),

               —

               tekintettel a Tanács 2009. február 10-i ajánlására (5588/2009 – C6-0060/2009),

               —

               tekintettel az EK-Szerződésre és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,

               —

               tekintettel a bűnözés súlyos formái elleni fokozott küzdelem céljából a Eurojust létrehozásáról szóló, 2002. február 28-i 2002/187/IB tanácsi határozatra (4) és különösen annak 36. cikkére,

               —

               tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A6-0161/2009),

               1.

               mentesítést ad a Eurojust adminisztratív igazgatója számára a Eurojust 2007-es pénzügyi évre szóló költségvetésének végrehajtására vonatkozóan;

               2.

               észrevételeit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást a Eurojust adminisztratív igazgatójának, a Tanácsnak, a Bizottságnak és a Számvevőszéknek, és gondoskodjon közzétételéről az Európai Unió Hivatalos Lapjában (L sorozat).

            az elnök

         Hans-Gert PÖTTERING

            a főtitkár

         Klaus WELLE

      (1)  HL C 278., 2008.10.31., 57. o.

      (2)  HL C 311., 2008.12.5., 142. o.

      (3)  HL L 248., 2002.9.16., 1. o.

      (4)  HL L 63., 2002.3.6., 1. o.

      (5)  HL L 357., 2002.12.31., 72. o.

   AZ EURÓPAI PARLAMENT ÁLLÁSFOGLALÁSA
   (2009. április 23.)
   a Eurojust 2007-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel a Eurojust 2007-es pénzügyi évre vonatkozó végleges éves beszámolójára (1),

               —

               tekintettel a Számvevőszéknek a Eurojust 2007-es pénzügyi évre vonatkozó végleges éves beszámolójáról szóló jelentésére, a Eurojust válaszaival együtt (2),

               —

               tekintettel a Tanács 2009. február 10-i ajánlására (5588/2009 – C6 0060/2009),

               —

               tekintettel az EK-Szerződésre és különösen annak 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3) és különösen annak 185. cikkére,

               —

               tekintettel a bűnözés súlyos formái elleni fokozott küzdelem céljából a Eurojust létrehozásáról szóló, 2002. február 28-i 2002/187/IB tanácsi határozatra (4) és különösen annak 36. cikkére,

               —

               tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A6-0161/2009),

               A.

               mivel a Számvevőszék kijelentette, hogy kellő mértékben megbizonyosodott a 2007-es pénzügyi évre vonatkozó éves beszámoló megbízhatóságáról, valamint arról, hogy az annak alapjául szolgáló ügyletek jogszerűek és szabályszerűek;

               B.

               mivel 2008. április 22-én a Parlament megadta a mentesítést a Eurojust adminisztratív igazgatójának a Eurojust 2006-os pénzügyi évre szóló költségvetésének végrehajtására vonatkozóan (6), és a mentesítési határozatot kísérő állásfoglalásban a Parlament többek között

                           —

                           tudomásul vette a Számvevőszék 2006-os jelentésében foglalt észrevételét, amely szerint az átviteli arány az igazgatási kiadások tekintetében 33 %, a működési kiadások tekintetében pedig 30 % volt, a költségvetési tételek közötti nagyszámú átcsoportosítással, amelyet sok esetben nem kísért kellően részletes támogató dokumentáció, azaz nem tartották be szigorúan az egyediség költségvetési elvét,

                           —

                           tudomásul vette továbbá a Számvevőszék azon megállapításait, hogy a beszerzésre vonatkozó szabályokat sem tartották be szigorúan, és nem hoztak létre a Eurojust eszközeinek nyomon követésére a Eurojust összes eszközét és azok értékét tartalmazó állóeszköz-nyilvántartást; felszólítja a Eurojustot, hogy szigorúan hajtsa végre a közbeszerzési szabályokat, különösen a keretszerződéseket illetően,

                           —

                           aggodalmát fejezi ki a Eurojust éves jelentésében foglalt azon kijelentéssel kapcsolatban, hogy továbbra is számos lehetőség van a Eurojust és az OLAF közötti kapcsolatok fejlesztésére, beleértve formális együttműködési megállapodás révén,

               1.

               megjegyzi, hogy bár a Számvevőszék megbízhatósági nyilatkozata pozitív, észrevételei arra utalnak, hogy továbbra is strukturális problémák tapasztalhatók a költségvetés végrehajtása, a közbeszerzés és a munkaerő felvétel terén;

               2.

               elégedett a Eurojust 2007-es éves jelentésében foglalt azon tájékoztatással, miszerint a Eurojust 2007. október 1-jével bevezette az eredményszemléletű számviteli rendszert (ABAC);

               3.

               tudomásul veszi a Eurojust 2007. évi jelentésében, hogy a Eurojust gyors növekedésének és egy új székhely iránti, ebből fakadó igénynek köszönhetően a Eurojust együttműködik a fogadó állammal új, átmeneti irodák biztosítása érdekében; tudomásul veszi a Eurojust 2007. évi éves jelentésében, hogy a fogadó állam 2012-re kész megfelelő, új székhelyet biztosítani;

               4.

               kéri a Eurojustot, hogy az új székhelyre vonatkozó tárgyalások alakulásával, az átmeneti megállapodásokkal és a pénzügyi vonatkozásokkal kapcsolatban adjon tájékoztatást a 2008-as éves jelentésében;

         Az átvitt előirányzatok magas szintje

               5.

               tudomásul veszi a Számvevőszék megállapítását, miszerint a 2007-re előirányzott 18 000 000 EUR-ból 5 200 000 EUR került átvitelre;

               6.

               aggasztja a Számvevőszék következtése, hogy az átvitelek ilyen magas szintje nem felel meg az annualitás elvének, és hiányosságokat jelez a Eurojust tevékenységeinek programozásában és monitoringjában;

               7.

               tudomásul veszi a Eurojust válaszát, miszerint az átvitelek ilyen magas szintje az alapokat kezelő személyzet hiányának és az új közbeszerzési rendszer végrehajtásával kapcsolatos nehézségeknek volt köszönhető; megállapítja, hogy a 2007-es létszámtervben foglalt 147 álláshelyből csak 95 került betöltésre;

               8.

               tudomásul veszi, hogy a Eurojust az átvitt előirányzatok csökkentésére irányuló stratégiát vezetett be 2008-ban;

         A közbeszerzési eljárásokkal kapcsolatos hiányosságok

               9.

               elismeri, hogy a Számvevőszék előző években tett ajánlásait követően a Eurojust központosította beszerzési eljárásainak irányítását egy erre specializálódott egységben;

               10.

               sajnálja azonban, hogy a Számvevőszék – az előző két évhez hasonlóan – még mindig talált hiányosságokat a beszerzési eljárásokban;

               11.

               meglepetését fejezi ki a Számvevőszék azon megállapításával kapcsolatban, miszerint a Eurojust a szabályokkal ellentétes módon meghosszabbította a meglévő szerződéseket, annak ellenére, hogy a szerződések lejárta jó előre tudható volt;

               12.

               maradéktalanul támogatja a Számvevőszék ajánlását, hogy az engedélyezésre jogosult tisztviselő vezessen be hatékony tervet a beszerzési eljárások bonyolítására;

               13.

               tudomásul veszi, hogy a Eurojust 2008-ra általános közbeszerzési tervet határozott meg, és határozatot fogadott el a beszerzések és a kapcsolódó feladatok megszervezéséről, és hogy a Számvevőszék által említett összes szerződést újrapályáztatták a szabályoknak megfelelően;

         A munkaerő-felvétel tervezésével kapcsolatos hiányosságok

               14.

               tudomásul veszi a Számvevőszék megállapítását, hogy a 2006-os, 112 álláshelyet tartalmazó létszámtervvel szemben a 2007-es 147 álláshelyről rendelkezett, és hogy 2006 végéig csupán 87 álláshely betöltésére került sor;

               15.

               aggasztja, hogy a Számvevőszék megállapította: a Eurojustnak nem sikerült 60 munkatársat felvennie a 2007-es létszámterv teljesítésére, és 2007 végéig csak 95 álláshely betöltésére került sor;

               16.

               egyetért a Számvevőszékkel abban, hogy ez annak a jele, hogy a Eurojust munkaerő-felvétel tervezése terén hiányosságok vannak;

               17.

               sajnálja, hogy amint azt a Eurojust is elismeri, a létszámhiány negatívan befolyásolta a költségvetés végrehajtását;

               18.

               tudomásul veszi, hogy a Eurojust, válaszai szerint úgy tervezte, hogy betölti a 2008-as létszámterv álláshelyeit;

               19.

               megjegyzi, hogy a 2008-as létszámterv 175 álláshelyéből 2008 végére 130 került betöltésre; üdvözli annak tényét, hogy a Eurojust a 2007 végi szabad álláshelyek 34 %-os arányát 2008 végére 25 %-ra csökkentette; sürgeti a Eurojustot, hogy tegyen további erőfeszítéseket a szabad álláshelyek mielőbbi betöltésére;

               20.

               tudomásul veszi a Eurojust 2007-es éves jelentésében, hogy a Eurojust:

                           —

                           kidolgozott a 2007–2010 időszakra vonatkozóan egy többéves személyzeti politikai tervet,

                           —

                           új munkaerő-felvételi politikát fogadott el, amely meghatározza a jogi kereteket, az elveket, a kiválasztási eljárást, a szerepeket és az érintett szereplőket,

                           —

                           szándékában állt, hogy aláírja az ügynökségek közötti munkaerő-piaci megállapodást;

         A 2006-os mentesítés nyomon követése

               21.

               felhívja a Eurojustot, hogy kövesse nyomon a Számvevőszék ajánlásait, különös tekintettel a költségvetés végrehajtására, a beszerzésekre és a munkaerő-felvételre, majd számoljon be részletesen a meghozott intézkedésekről 2008-as éves jelentésében;

               22.

               elégedett a Eurojust és az OLAF közötti együttműködés feltételeiről szóló gyakorlati megállapodás (7)2008. szeptember 24-i megkötésével;

               23.

               a mentesítési határozatot kísérő egyéb, horizontális jellegű észrevételek tekintetében utal az uniós ügynökségek pénzügyi gazdálkodásáról és ellenőrzéséről szóló, 2009. április 23-i állásfoglalására (8).

      (1)  HL C 278., 2008.10.31., 57. o.

      (2)  HL C 311., 2008.12.5., 142. o.

      (3)  HL L 248., 2002.9.16., 1. o.

      (4)  HL L 63., 2002.3.6., 1. o.

      (5)  HL L 357., 2002.12.31., 72. o.

      (6)  HL L 88., 2009.3.31., 234. o.

      (7)  HL C 314., 2008.12.9., 3. o.

      (8)  Lásd e Hivatalos Lap 206. oldalát.